title: Regolament ta’ Implimentazzjoni tal-Kummissjoni (UE) 2020/706 tas-26 ta’ Mejju 2020 li jemenda għat-tliet mija u erbatax-il darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da’esh) u mal-organizzazzjonijiet Al-Qaida

text:
                  27.5.2020

                  MT

                  Il-Ġurnal Uffiċjali tal-Unjoni Ewropea

                  L 164/49

         REGOLAMENT TA’ IMPLIMENTAZZJONI TAL-KUMMISSJONI (UE) 2020/706
         tas-26 ta’ Mejju 2020
         li jemenda għat-tliet mija u erbatax-il darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da’esh) u mal-organizzazzjonijiet Al-Qaida
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 881/2002 tas-27 ta’ Mejju 2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da’esh) u mal-organizzazzjonijiet Al-Qaida (1), u b’mod partikolari l-Artikolu 7(1)(a) u l-Artikolu 7a(1) tiegħu,
         Billi:

                     (1)

                     L-Anness I tar-Regolament (KE) Nru 881/2002 jelenka l-persuni, il-gruppi u l-entitajiet koperti mill-iffriżar ta’ fondi u riżorsi ekonomiċi skont dan ir-Regolament.

                     (2)

                     Fil-21 ta' Mejju 2020, il-Kumitat tas-Sanzjonijiet tal-Kunsill għas-Sigurtà tan-Nazzjonijiet Uniti ddeċieda li jżid annotazzjoni waħda mal-lista tal-persuni, il-gruppi u l-entitajiet li għalihom jenħtieġ li japplika l-iffriżar tal-fondi u r-riżorsi ekonomiċi.

                     (3)

                     Għalhekk jenħtieġ li l-Anness I tar-Regolament (KE) Nru 881/2002 jiġi emendat skont dan.

                     (4)

                     Biex ikun żgurat li l-miżuri previsti f’dan ir-Regolament ikunu effettivi, jenħtieġ li dan jidħol fis-seħħ immedjatament,

               ADOTTAT DAN IR-REGOLAMENT:

            Artikolu 1
            L-Anness I tar-Regolament (KE) Nru 881/2002 huwa emendat f’konformità mal-Anness ta’ dan ir-Regolament.

            Artikolu 2
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-26 ta’ Mejju 2020.

                  Għall-Kummissjoni

                  F’isem il-President

                  Id-Direttur Ġenerali

                  Direttorat Ġenerali għall-Istabilità Finanzjarja, is-Servizzi Finanzjarji u l-Unjoni tas-Swieq Kapitali

            (1)  ĠU L 139, 29.5.2002, p. 9.

            ANNESS
            Fl-Anness I tar-Regolament (KE) Nru 881/2002, tiddaħħal l-entrata li ġejja taħt l-intestatura “Persuni fiżiċi”:

               “Amir Muhammad Sa’id Abdal-Rahman al-Mawla (skritt oriġinali: أمیر محمد سعید عبد الرحمن المولى) (kwalità tajba alias (a) Abu Ibrahim al-Hashimi al-Qurashi, (b) Hajji Abdallah, (c) Abu ‘Umar al-Turkmani, (d) Abdullah Qardash, (e) Abu ‘Abdullah Qardash, (f) al-Hajj Abdullah Qardash, (g) Hajji Abdullah Al-Afari, (h) `Abdul Amir Muhammad Sa’id Salbi, (i) Muhammad Sa’id `Abd-al-Rahman al-Mawla, (j) Amir Muhammad Sa’id ‘Abd-al-Rahman Muhammad al-Mula; kwalità baxxa alias (a) Al-Ustadh, (b) Ustadh Ahmad). Data tat-twelid: (a) 5.10.1976, (b) 1.10.1976. Post tat-twelid: (a) Tall’Afar, l-Iraq, (b) Mosul, l-Iraq. Nazzjonalità: Iraqqin. Tagħrif ieħor: Mexxej tal-Istat Islamiku fl-Iraq u l-Levant, elenkat bħala l-Al-Qaida fl-Iraq. Data tan-nomina kif imsemmija fl-Artikolu 7d(2)(i): 21.5.2020.”


title: Regolament ta’ Implimentazzjoni tal-Kummissjoni (UE) 2020/708 tad-19 ta’ Mejju 2020 li jdaħħal isem fir-reġistru tad-Denominazzjonijiet tal-Oriġini Protetti u tal-Indikazzjonijiet Ġeografiċi Protetti (“Brousse du Rove” (DOP))

text:
                  28.5.2020

                  MT

                  Il-Ġurnal Uffiċjali tal-Unjoni Ewropea

                  L 166/1

         REGOLAMENT TA’ IMPLIMENTAZZJONI TAL-KUMMISSJONI (UE) 2020/708
         tad-19 ta’ Mejju 2020
         li jdaħħal isem fir-reġistru tad-Denominazzjonijiet tal-Oriġini Protetti u tal-Indikazzjonijiet Ġeografiċi Protetti (“Brousse du Rove” (DOP))
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 52(2) tiegħu,
         Billi:

                     (1)

                     Skont l-Artikolu 50(2)(a) tar-Regolament (UE) Nru 1151/2012, l-applikazzjoni ta’ Franza biex l-isem “Brousse du Rove” jiddaħħal fir-reġistru ġiet ippubblikata f'Il-Ġurnal Uffiċjali tal-Unjoni Ewropea (2).

                     (2)

                     Il-Kummissjoni ma rċeviet l-ebda dikjarazzjoni ta’ oppożizzjoni skont l-Artikolu 51 tar-Regolament (UE) Nru 1151/2012, u għalhekk jenħtieġ li jiddaħħal l-isem “Brousse du Rove”.

               ADOTTAT DAN IR-REGOLAMENT:

            Artikolu 1
            L-isem “Brousse du Rove” (DOP) huwa rreġistrat.
            L-isem imsemmi fl-ewwel paragrafu jidentifika prodott tal-klassi 1.3. Ġobon, kif speċifikat fl-Anness XI tar-Regolament ta’ Implimentazzjoni tal-Kummissjoni (UE) Nru 668/2014 (3).

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-19 ta’ Mejju 2020.

                  Għall-Kummissjoni

                  f’isem il-President,

               Janusz WOJCIECHOWSKI

                  Membru tal-Kummissjoni

            (1)  ĠU L 343, 14.12.2012, p. 1.

            (2)  ĠU C 26, 27.1.2020, p. 8.

            (3)  Ir-Regolament ta’ Implimentazzjoni tal-Kummissjoni (UE) Nru 668/2014 tat-13 ta’ Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).


title: Regolament ta’ Implimentazzjoni tal-Kummissjoni (UE) 2020/709 tal-20 ta’ Mejju 2020 li japprova emenda mhux minuri fl-Ispeċifikazzjoni tal-Prodott ta’ isem imdaħħal fir-reġistru tad-Denominazzjonijiet ta’ Oriġini Protetti u tal-Indikazzjonijiet Ġeografiċi Protetti (“Jambon de Bayonne” (IĠP))

text:
                  28.5.2020

                  MT

                  Il-Ġurnal Uffiċjali tal-Unjoni Ewropea

                  L 166/2

         REGOLAMENT TA’ IMPLIMENTAZZJONI TAL-KUMMISSJONI (UE) 2020/709
         tal-20 ta’ Mejju 2020
         li japprova emenda mhux minuri fl-Ispeċifikazzjoni tal-Prodott ta’ isem imdaħħal fir-reġistru tad-Denominazzjonijiet ta’ Oriġini Protetti u tal-Indikazzjonijiet Ġeografiċi Protetti (“Jambon de Bayonne” (IĠP))
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 52(2) tiegħu,
         Billi:

                     (1)

                     Skont l-ewwel subparagrafu tal-Artikolu 53(1) tar-Regolament (UE) Nru 1151/2012, il-Kummissjoni eżaminat l-applikazzjoni mressqa minn Franza għall-approvazzjoni ta' emenda fl-Ispeċifikazzjoni tal-Prodott tal-Indikazzjoni Ġeografika Protetta “Jambon de Bayonne”, irreġistrata skont ir-Regolament tal-Kummissjoni (KE) Nru 2139/98 (2).

                     (2)

                     Billi l-emenda kkonċernata mhijiex minuri skont it-tifsira tal-Artikolu 53(2) tar-Regolament (UE) Nru 1151/2012, il-Kummissjoni ppubblikat it-talba għal emenda, skont l-Artikolu 50(2)(a) tar-Regolament imsemmi, f’Il-Ġurnal Uffiċjali tal-Unjoni Ewropea (3).

                     (3)

                     Billi l-Kummissjoni ma rċeviet l-ebda dikjarazzjoni ta’ oppożizzjoni skont l-Artikolu 51 tar-Regolament (UE) Nru 1151/2012, jenħtieġ li l-emenda fl-Ispeċifikazzjoni tal-Prodott tiġi approvata,

               ADOTTAT DAN IR-REGOLAMENT:

            Artikolu 1
            L-emenda fl-Ispeċifikazzjoni tal-Prodott ippubblikata f'Il-Ġurnal Uffiċjali tal-Unjoni Ewropea dwar l-isem “Jambon de Bayonne” (IĠP), hija approvata.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-20 ta’ Mejju 2020.

                  Għall-Kummissjoni

                  f’isem il-President,

               Janusz WOJCIECHOWSKI

                  Membru tal-Kummissjoni

            (1)  ĠU L 343, 14.12.2012, p. 1.

            (2)  Ir-Regolament tal-Kummissjoni (KE) Nru 2139/98 tas-6 ta’ Ottubru 1998 li jissupplimenta r-Regolament (KE) Nru 2400/96 dwar id-dħul ta' ċerti ismijiet fir-“Reġistru ta' Denominazzjoni Protetta ta' Oriġini u Indikazzjonijiet Ġeografiċi Protetti” pprovdut bir-Regolament tal-Kunsill (KEE) Nru 2081/92 dwar il-protezzjoni tal-Indikazzjonijiet Ġeografiċi d-Denominazzjoni tal-Oriġini għall-prodotti u l-oġġetti tal-ikel agrikoli (ĠU L 270, 7.10.1998, p. 7).

            (3)  ĠU C 18, 20.1.2020, p. 39.


title: Regolament ta’ Implimentazzjoni tal-Kummissjoni (UE) 2020/712 tal-25 ta’ Mejju 2020 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana

text:
                  29.5.2020

                  MT

                  Il-Ġurnal Uffiċjali tal-Unjoni Ewropea

                  L 167/1

         REGOLAMENT TA’ IMPLIMENTAZZJONI TAL-KUMMISSJONI (UE) 2020/712
         tal-25 ta’ Mejju 2020
         li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KEE) Nru 2658/87, tat-23 ta’ Lulju, 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (1), u b’mod partikolari l-Artikolu 9(1)(e) tiegħu,
         Billi:

                     (1)

                     Ir-Regolament (KEE) Nru 2658/87 stabbilixxa nomenklatura tal-oġġetti (aktar ’il quddiem imsejħa in-“NM”), li hija stabbilita fl-Anness I ta’ dak ir-Regolament.

                     (2)

                     Is-Subintestatura 2403 99 10 tan-NM tkopri “it-tabakk tal-magħda u t-tabakk tal-imnieħer”, li huma prodotti tat-tabakk li ma jdaħħnux.

                     (3)

                     Ir-Regolament (KEE) Nru 950/68 tal-Kunsill (2), li stabbilixxa t-Tariffa Doganali Komuni, il-predeċessur tan-NM, ġie adottat biss f’erba’ lingwi: il-Ġermaniż, il-Franċiż, it-Taljan u l-Olandiż. F’dawk il-verżjonijiet lingwistiċi, il-prodotti li issa huma msemmija fis-subintestatura 2403 99 10 jissejħu “Kautabak und Schnupftabak” bil-Ġermaniż, “tabac à mâcher et tabac à priser” bil-Franċiż, “tabacco da masticare e tabacco da fiuto” bit-Taljan u “pruimtabak en snuif” bl-Olandiż.

                     (4)

                     Fil-verżjoni Ingliża tat-Tariffa Doganali Komuni, li tmur lura għall-1973, jiġifieri saret wara l-verżjonijiet bil-Ġermaniż, bil-Franċiż, bit-Taljan u bl-Olandiż, il-prodotti li issa huma msemmija fis-subintestatura 2403 99 10 jissejħu “chewing tobacco and snuff”.

                     (5)

                     Bl-Ingliż, il-kelma “snuff”, meta tintuża dwar il-prodotti tat-tabakk, tfisser preparat ta’ tabakk mitħun li jittieħed man-nifs mill-imnieħer, jintmagħad jew jitqiegħed mal-ħanek. Il-verżjoni bl-Ingliż tan-NM u xi verżjonijiet lingwistiċi oħra għalhekk wasslu għal konfużjoni ta’ jekk it-terminu “snuff” għandhux ikunu limitat għall-prodotti li jistgħu jittieħdu man-nifs mill-imnieħer jew jekk għandux jinkludi wkoll il-preparati tat-tabakk mitħun li jista’ jitqiegħed mal-ħanek.

                     (6)

                     Il-verżjonijiet lingwistiċi differenti kollha tal-atti tal-Unjoni huma awtentiċi, iżda il-verżjonijiet lingwistiċi sussegwenti ma jistgħux jespandu jew jillimitaw il-kamp ta’ applikazzjoni ta’ Atti tal-Unjoni li jippreċedu dawk il-verżjonijiet lingwistiċi sussegwenti.

                     (7)

                     Huwa ċar mill-verżjonijiet lingwistiċi bil-Germaniż, bil-Franċiż, bit-Taljan u bl-Olandiż li l-intenzjoni tal-leġiżlatur kienet li jillimita l-prodotti msemmija fis-Subintestatura 2403 99 10 tan-NM għat-tabakk li jintmagħad u għall-prodotti tat-tabakk li jistgħu jittieħdu man-nifs mill-imnieħer. Għalhekk, sabiex tiġi żgurata interpretazzjoni uniformi tan-NM fl-Unjoni kollha u sabiex tiġi żgurata ċ-ċertezza tad-dritt, jenħtieġ li l-kliem tas-Subintestatura 2403 99 10 jiġi emendat biex jiġi ċċarat li t-tifsira tat-termini “snuff” għandha tiġi limitata għat-tabakk nażali.

                     (8)

                     Għaldaqstant jenħtieġ li r-Regolament (KEE) Nru 2658/87 jiġi emendat skont dan.

                     (9)

                     Il-miżuri previsti f’dan ir-Regolament huma skont l-opinjoni tal-Kumitat tal-Kodiċi Doganali,

               ADOTTAT DAN IR-REGOLAMENT:

            Artikolu 1

                        Ir-ringiela għall-kodiċi NM 2403 99 10 tal-Kapitolu 24 tal-Parti Tnejn tan-Nomenklatura Magħquda stipulata fl-Anness I tar-Regolament (KEE) Nru 2658/87 hija sostitwita b’dan li ġej:

                                       “2403 99 10

                                       --- It-tabakk li jintmagħad u t-tabakk nażali (snuff)

                                       41,6

                                       —”

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Jannar 2021.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-25 ta’ Mejju 2020.

                  Għall-Kummissjoni

                  F’isem il-President,

               Philip KERMODE

                  Aġent Direttur Ġenerali

                  Id-Direttorat Ġenerali għat-Tassazzjoni ul-Unjoni

            (1)  ĠU L 256, 7.9.1987, p. 1.

            (2)  Règlement (CEE) n° 950/68 du Conseil, du 28 juin 1968, relatif au tarif douanier commun (ĠU L 172, 22.7.1968, p. 1) (Ir-Regolament (KEE) Nru 950/68 tal-Kunsill, tat-28 ta’ Ġunju 1968 dwar it-Tariffa Doganali Komuni).


title: Regolament ta’ Implimentazzjoni tal-Kummissjoni (UE) 2020/713 tas-27 ta’ Mejju 2020 li jemenda r-Regolament (KE) Nru 1484/95 f’dak li għandu x’jaqsam mal-iffissar tal-prezzijiet rappreżentattivi fis-setturi tal-laħam tat-tjur u tal-bajd u għall-albumina tal-bajd

text:
                  29.5.2020

                  MT

                  Il-Ġurnal Uffiċjali tal-Unjoni Ewropea

                  L 167/3

         REGOLAMENT TA’ IMPLIMENTAZZJONI TAL-KUMMISSJONI (UE) 2020/713
         tas-27 ta’ Mejju 2020
         li jemenda r-Regolament (KE) Nru 1484/95 f’dak li għandu x’jaqsam mal-iffissar tal-prezzijiet rappreżentattivi fis-setturi tal-laħam tat-tjur u tal-bajd u għall-albumina tal-bajd
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikulari l-Artikolu 183(b) tiegħu,
         Wara li kkunsidrat ir-Regolament (UE) Nru 510/2014 tal-Parlament Ewropew u tal-Kunsill tas-16 ta’ April 2014 li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar tal-prodotti agrikoli u jħassar ir-Regolamenti tal-Kunsill (KE) Nru 1216/2009 u (KE) Nru 614/2009 (2), u b’mod partikulari l-Artikolu 5(6)(a) tiegħu,
         Billi:

                     (1)

                     Ir-Regolament tal-Kummissjoni (KE) Nru 1484/95 (3) stabbilixxa r-regolamenti dettaljati għall-implimentazzjoni tas-sistema ta’ dazji addizzjonali tal-importazzjoni u ffissa l-prezzijiet rappreżentattivi fis-setturi tal-laħam tat-tjur u tal-bajd u għall-albumina tal-bajd.

                     (2)

                     Minn kontroll regolari tad-data li abbażi tagħha jiġu stabbiliti l-prezzijiet rappreżentattivi għall-prodotti tas-setturi tal-laħam tat-tjur u tal-bajd u għall-albumina tal-bajd, jirriżulta li jenħtieġ li jiġu emendati l-prezzijiet rappreżentattivi għall-importazzjoni ta’ ċerti prodotti biex jitqiesu l-varjazzjonijiet fil-prezzijiet skont l-oriġini.

                     (3)

                     Għalhekk jenħtieġ li r-Regolament (KE) Nru 1484/95 jiġi emendat skont dan.

                     (4)

                     Minħabba l-ħtieġa li jiġi żgurat li din il-miżura tibda tapplika kemm jista’ jkun malajr wara li d-data aġġornata ssir disponibbli, jenħtieġ li dan ir-Regolament jidħol fis-seħħ fil-jum tal-pubblikazzjoni tiegħu,

               ADOTTAT DAN IR-REGOLAMENT:

            Artikolu 1
            L-Anness I tar-Regolament (KE) Nru 1484/95 huwa sostitwit bit-test li jidher fl-Anness ta’ dan ir-Regolament.

            Artikolu 2
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-27 ta’ Mejju 2020.

                  Għall-Kummissjoni

                  F’isem il-President,

               Wolfgang BURTSCHER

                  Direttur Ġenerali

                  Id-Direttorat Ġenerali għall-Agrikoltura u l-Iżvilupp Rurali

            (1)  ĠU L 347, 20.12.2013, p. 671.

            (2)  ĠU L 150, 20.5.2014, p. 1.

            (3)  Ir-Regolament tal-Kummissjoni (KE) Nru 1484/95 tat-28 ta’ Ġunju 1995 li jistabbilixxi r-regolamenti dettaljati għall-implimentazzjoni tas-sistema ta’ dazji addizzjonali tal-importazzjoni u l-iffissar tal-prezzijiet rappreżentattivi fis-setturi tal-laħam tat-tjur u tal-bajd u għall-albumina tal-bajd, u biex iħassar ir-Regolament Nru 163/67/KEE (ĠU L 145, 29.6.1995, p. 47).

            ANNESS

                     “ANNESS I

                                 Kodiċi NM

                                 Deskrizzjoni tal-oġġetti

                                 Prezz rappreżentattiv
                                 (f’EUR għal kull 100 kg)

                                 Garanzija msemmija fl-Artikolu 3
                                 (f’EUR għal kull 100 kg)

                                 Oriġini  (1)

                                 0207 12 90

                                 Karkassi ta’ tjur tal-ispeċi Gallus domesticus, ippreżentati bħala “65 % tiġieġ”, iffriżati

                                 134,8

                                 0

                                 AR

                                 0207 14 10

                                 Karkassi ta’ tjur tal-ispeċi Gallus domesticus, iffriżati

                                 213,7
                                 192,9
                                 260,7
                                 219,0

                                 26
                                 34
                                 12
                                 24

                                 AR
                                 BR
                                 CL
                                 TH

                                 1602 32 11

                                 Karkassi tat-tjur tal-ispeċi Gallus domesticus, nejjin

                                 207,7

                                 24

                                 BR

               (1)  In-nomenklatura tal-pajjiżi stabbilita bir-Regolament tal-Kummissjoni (UE) Nru 1106/2012 tas-27 ta’ Novembru 2012 li jimplimenta r-Regolament (KE) Nru 471/2009 tal-Parlament Ewropew u tal-Kunsill dwar statistika Komunitarja relatata mal-kummerċ estern ma’ pajjiżi li mhumiex membri, fir-rigward tal-aġġornament tan-nomenklatura tal-pajjiżi u t-territorji (ĠU L 328, 28.11.2012, p. 7).”


title: Regolament ta’ Implimentazzjoni tal-Kummissjoni (UE) 2020/714 tat-28 ta’ Mejju 2020 li jemenda r-Regolament ta’ Implimentazzjoni (UE) 2020/466 fir-rigward tal-użu ta’ dokumentazzjoni elettronika għat-twettiq ta’ kontrolli uffiċjali u attivitajiet uffiċjali oħra u tal-perjodu ta’ applikazzjoni tal-miżuri temporanji (Test b’rilevanza għaż-ŻEE)

text:
                  29.5.2020

                  MT

                  Il-Ġurnal Uffiċjali tal-Unjoni Ewropea

                  L 167/6

         REGOLAMENT TA’ IMPLIMENTAZZJONI TAL-KUMMISSJONI (UE) 2020/714
         tat-28 ta’ Mejju 2020
         li jemenda r-Regolament ta’ Implimentazzjoni (UE) 2020/466 fir-rigward tal-użu ta’ dokumentazzjoni elettronika għat-twettiq ta’ kontrolli uffiċjali u attivitajiet uffiċjali oħra u tal-perjodu ta’ applikazzjoni tal-miżuri temporanji
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali) (1), u b’mod partikolari l-Artikolu 141(1) tiegħu,
         Billi:

                     (1)

                     Ir-Regolament (UE) 2017/625 jistabbilixxi regoli fost l-oħrajn għat-twettiq ta’ kontrolli uffiċjali u ta’ attivitajiet uffiċjali oħra mill-awtoritajiet kompetenti tal-Istati Membri. Jagħti wkoll is-setgħa lill-Kummissjoni tadotta, permezz ta’ att ta’ implimentazzjoni, il-miżuri temporanji x-xierqa meħtieġa biex jiġu limitati r-riskji għas-saħħa tal-bniedem, tal-annimali u tal-pjanti u għat-trattament xieraq tal-annimali, jekk ikollha evidenza ta’ tfixkil serju fis-sistema ta’ kontroll ta’ Stat Membru.

                     (2)

                     Sabiex jiġu indirizzati ċ-ċirkostanzi speċifiċi marbutin mal-kriżi li għaddejja relatata mal-marda tal-coronavirus (COVID-19), ir-Regolament ta’ Implimentazzjoni tal-Kummissjoni (UE) 2020/466 (2) jippermetti lill-Istati Membri japplikaw miżuri temporanji fir-rigward tal-kontrolli uffiċjali u ta’ attivitajiet uffiċjali oħra. Dak ir-Regolament ta’ Implimentazzjoni jippermetti li jsiru kontrolli uffiċjali u attivitajiet uffiċjali oħra marbutin maċ-ċertifikati uffiċjali u mal-attestazzjonijiet uffiċjali li jridu jitwettqu fuq kopja elettronika ta’ dawn iċ-ċertifikati jew l-attestazzjonijiet, soġġett għal ċerti kundizzjonijiet.

                     (3)

                     Sabiex jiġi żgurat kummerċ bla xkiel, jenħtieġ li jiġi ċċarat li l-kontrolli uffiċjali u l-attivitajiet uffiċjali oħra jkunu jistgħu jitwettqu fuq kopja taċ-ċertifikati jew tal-attestazzjonijiet oriġinali li tkun ġiet ipprovduta b’ċerti mezzi elettroniċi. Barra minn hekk, jenħtieġ li jiġi ċċarat li l-obbligu li jiġu pprovduti dawk id-dokumenti oriġinali hekk kif ikun teknikament fattibbli ma japplikax fejn isiru kontrolli uffiċjali u attivitajiet uffiċjali oħra fuq il-bażi ta’ data elettronika prodotta u ppreżentata fis-sistema TRACES (Trade Control and Expert System - Sistema tal-Kontroll tal-Kummerċ u tal-Esperti veterinarji).

                     (4)

                     Xi Stati Membri infurmaw lill-Kummissjoni u lill-Istati Membri l-oħra li t-tfixkil serju fil-funzjonament tas-sistemi ta’ kontroll tagħhom fid-dawl tal-kriżi marbuta mal-COVID-19 u d-diffikultajiet biex jitwettqu l-kontrolli uffiċjali u l-attivitajiet uffiċjali oħra se jippersistu wara l-1 ta’ Ġunju 2020. Sabiex jiġi indirizzat dan it-tfixkil serju u jiġu ffaċilitati l-ippjanar u t-twettiq tal-kontrolli uffiċjali u tal-attivitajiet uffiċjali oħra matul il-kriżi marbuta mal-COVID-19, il-perjodu ta’ applikazzjoni tar-Regolament ta’ Implimentazzjoni (UE) 2020/466 jenħtieġ li jiġi estiż sal-1 ta’ Awwissu 2020.

                     (5)

                     Għalhekk, jenħtieġ li r-Regolament ta’ Implimentazzjoni (UE) 2020/466 jiġi emendat skont dan.

                     (6)

                     Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

               ADOTTAT DAN IR-REGOLAMENT:

            Artikolu 1
            Ir-Regolament ta’ Implimentazzjoni (UE) 2020/466 huwa emendat kif ġej:

                        (1)

                        L-Artikolu 4 huwa sostitwit b’dan li ġej:

                           “Artikolu 4

                              1.   B’mod eċċezzjonali, il-kontrolli uffiċjali u l-attivitajiet uffiċjali oħra marbutin maċ-ċertifikati uffiċjali u mal-attestazzjonijiet uffiċjali jistgħu jitwettqu:

                                          (a)

                                          fuq kopja tal-oriġinal ta’ dawn iċ-ċertifikati jew attestazzjonijiet, li tkun disponibbli elettronikament, diment li l-persuna responsabbli mill-preżentazzjoni taċ-ċertifikat uffiċjali jew tal-attestazzjoni uffiċjali tippreżenta dikjarazzjoni lill-awtorità kompetenti li fiha tafferma li ċ-ċertifikat uffiċjali jew l-attestazzjoni uffiċjali oriġinali se jiġu ppreżentati hekk kif ikun teknikament fattibbli, jew

                                          (b)

                                          fuq data elettronika minn ċertifikati jew attestazzjonijiet bħal dawn, meta din id-data tkun ġiet prodotta u ppreżentata mill-awtorità kompetenti fis-sistema TRACES.

                              2.   Hija u twettaq il-kontrolli uffiċjali u attivitajiet uffiċjali oħra msemmija fil-paragrafu 1 ta’ dan l-Artikolu, l-awtorità kompetenti għandha tqis ir-riskju ta’ nonkonformità tal-annimali u tal-oġġetti kkonċernati u r-rekord ta’ qabel tal-operaturi fir-rigward tar-riżultati tal-kontrolli uffiċjali mwettqa fuqhom u fir-rigward tal-konformità tagħhom mar-regoli msemmija fl-Artikolu 1(2) tar-Regolament (UE) 2017/625.”

                        (2)

                        fl-Artikolu 6, it-tieni paragrafu huwa sostitwit b’dan li ġej:

                                    “Għandu japplika sal-1 ta’ Awwissu 2020”.

            Artikolu 2
            Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’ Il-Ġurnal Uffiċjali tal-Unjoni Ewropea.
            Għandu japplika mit-2 ta’ Ġunju 2020.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-28 ta’ Mejju 2020.

                  Għall-Kummissjoni

                  Il-President

               Ursula VON DER LEYEN

            (1)  ĠU L 95, 7.4.2017, p. 1.

            (2)  Ir-Regolament ta’ Implimentazzjoni tal-Kummissjoni (UE) 2020/466 tat-30 ta’ Marzu 2020 dwar miżuri temporanji biex jiġu limitati r-riskji għas-saħħa tal-bniedem, tal-annimali u tal-pjanti u għat-trattament xieraq tal-annimali matul ċertu tfixkil serju tas-sistemi ta’ kontroll tal-Istati Membri minħabba l-marda tal-coronavirus (COVID-19) (ĠU L 98, 31.3.2020, p. 30).